ועדת העלייה, הקליטה והתפוצות, כנסת 25, פרוטוקול מספר 134, 2024-02-06 00:00

עודד פורר: בוקר טוב לכולם

עודד פורר:  אני מתכבד לפתוח את ישיבת ועדת העלייה, הקליטה והתפוצות

עודד פורר:  היום ה-6 בפברואר 2024, כ"ז בשבט תשפ"ד

עודד פורר:  אני מתנצל, אנחנו פותחים באיחור של כמה דקות

עודד פורר:      מגבלות שחלות על עולים חדשים שנדרשים לצאת מהארץ לצורך עבודתם כשאנחנו נותנים דגש על ספורטאים ואמנים זו סוגיה שמגיעה פעם אחר פעם לפתחה של הוועדה

עודד פורר:  אני חושב שטעיתם כשעשיתם את השינוי בחוק הדרכונים, מה שמוביל אותנו לאירוע הזה

עודד פורר:  בעולם שבו העולם הוא גלובלי ואנשים צריכים לצאת לעבודתם, גם אם הם חיים בישראל, זה נהיה מצב פשוט לא נורמלי

עודד פורר:       האבסורד היה שאנחנו מגיעים למצב שבו אנשים שצריכים לייצג את מדינת ישראל בתחרויות בין-לאומיות לא יכולים להירשם לתחרות כי אין להם דרכון ישראלי

עודד פורר:  בסוף אנחנו דוחפים אותם להשתמש בדרכון הזר שלכם כאילו הם לא חלק ממדינת ישראל

עודד פורר:  מעבר לתחושה שזה מעביר, זו בירוקרטיה מיותרת שאין לה שום ערך מבחינת מדינת ישראל

עודד פורר:       אנחנו נתמקד בדיון הזה בספורטאים המצטיינים, בעולים חדשים שהגיעו עם הישגים מרשימים מארצות המוצא שלהם, מעוניינים לייצג את ישראל בתחרות בין-לאומיות ולהביא כבוד אבל נמנע מהם והם צריכים להתחיל להפעיל פה את הוועדה שמפעילה את רשות האוכלוסין ופונים ומבקשים

עודד פורר:  זה לא, זה לא עניין שזה לא דרך המלך, זה פשוט לא דרך בעיניי

עודד פורר:       לקראת הדיון הנוכחי העברנו לרשות האוכלוסין ארבעה מקרים של ספורטאים מצטיינים שאין ברשותם דרכון ישראלי בתוקף לחצי שנה

עודד פורר:  שחקנית כדור מים שעלתה לישראל לפני שנתיים, צריכה להצטרף לאליפות עולם שתתקיים בקטאר בפברואר 2024 והמשחקים האולימפיים פריז 2024

עודד פורר:  ספורטאית בענף סקי מים שעלתה לישראל בינואר 2023 ואמורה לייצג את ישראל במשחקי העולם בסין ביולי 2025

עודד פורר:  שחיינית מצטיינת שעלתה במאי 2023 וצריכה להשתתף באליפות העולם בקטאר בפברואר 2024 וביוני 2024 באליפות אירופה בבלגרד

עודד פורר:  שחיין מצטיין שעלה לישראל בינואר 2023 וצריך להשתתף עם נבחרת ישראל בתחרות באילינוי ובטקסס בארה"ב ובחודש יוני אמור להשתתף באליפות אירופה בסרביה

עודד פורר:       כל המקרים האלה לא יכולים להירשם לתחרויות הבין-לאומיות בשל היעדר דרכון ישראלי בתוקף לחצי שנה מראש

עודד פורר:  וחזרנו לסוגיית הבירוקרטיה, מתן הדרכון מותנה בחתימה של שר הפנים ומתחילים לעבור עם המקרים האלה, הם צריכים המלצה של שר הספורט, כל ממשלת ישראל עכשיו עסוקה בסיפור הזה שאזרחי ישראל, שהם עם תעודת זהות, חלים עליהם כל החובות במדינת ישראל, לא זכאים לדרכון

עודד פורר:  מנגנון עקום, מטופש ומיותר בעיניי שלא מביא הרבה כבוד למדינת ישראל ובטח גם לא מסייע לרשות האוכלוסין שהיא עד פה מבחינת המשימות שלה והטיפול שלה באזרחים

עודד פורר:       לכן אני חושב שצריך להיות פה איזה שהוא מנגנון קבוע שנותן פתרון לאירוע הזה

עודד פורר:  זה לא אירוע שלא ועדת העלייה והקליטה או ועדת פנים או ועדה אחרת או שר או חבר כנסת צריך להתעסק בו בשוטף, כדי לאפשר לספורטאים ישראלים עם תעודת זהות ישראלית לייצג את ישראל בתחרויות

עודד פורר:  ועוד לא נגענו באירוע של אנשי עסקים שיש להם ביזנס בחו"ל והם צריכים להיות על הקו, או אמנים שיש להם סיבוב הופעות

עודד פורר:  צריך להבין, ההתניה לקבלת דרכון ישראלי עם תוקף ממושך – מחייבים ללא יציאה מהארץ במשך שנה

טטיאנה (טניה) מזרסקי: לא, 75% מהזמן שהות בארץ

עודד פורר: מי שיש לו עסק בחו"ל, אני יכול להגיד לכם, אני מכיר לא מעט אנשים שנולדו כאן, גדלו איתי, חיים כאן ומה לעשות הם כל כך הרבה על הקו, הם מגיעים כאן בערך לסופי שבוע כי הם עובדים בכל העולם

שלומית אבינח: אתה רוצה שדניאל ידבר קודם?      

עודד פורר: כן, נתחיל עם דניאל, בבקשה

דניאל סירקיס: אחת, תודה שאנחנו פה וכולם פה

דניאל סירקיס:  אני הרגשתי בחודש האחרון קצת לא בנוח עם כל התהליך הזה

דניאל סירקיס:  אני עוזר לספורטאים לעלות לישראל בחמש השנים האחרונות, מעל 20 ספורטאים ומאמנים שסייעתי להם לעלות לישראל, כולם שייכים לנבחרת כזאת או אחרת או לקבוצה בכירה בליגת העל, אם זה כדורעף, כדוריד, כדור מים, ג'ו ג'יטסו או סקי מים

דניאל סירקיס:       בחודש האחרון החוקים השתנו, וגם כשאני מגיע למשרד הפנים, כמו תמיד, להגיש בקשה עם הספורטאי לקבל דרכון חדש, מביאים אחרי זה את המכתב של שר הספורט שהוא ממליץ ואחרי שבוע היינו מקבלים דרכון, פה הדברים קצת השתנו

דניאל סירקיס:  וגם היום נאמר שאתה לא יכול לגשת למשרד הפנים להגיש בקשה לדרכון חדש אלא אתה צריך ללכת לבקש מחנן דנציגר שידבר עם השר או אני אדבר עם השר ואז שר הספורט מוציא מכתב המלצה ואז משרד הספורט או עוזר שר הספורט צריך לפנות למשרד הפנים ואז שר הפנים צריך לחתום על המכתב ואז המכתב עובר למינהל האוכלוסין ומינהל האוכלוסין מודיע לגורם כזה או אחר, אם זה לאיגוד, לאגודה או לי: לכו תוציאו דרכון

דניאל סירקיס:      בחודש האחרון, מאז שהגשתי את הבקשה הראשונה לשחקנית כדור המים שמשחקת בנבחרת ישראל והיא משחקת בצ'מפיון ליג בצרפת

דניאל סירקיס:  אני לא יודע אם יש הרבה ספורטאים ישראלים שמשחקים באיזה צ'מפיון ליג כדורגל או כדורסל, חוץ ממכבי תל אביב ביורוליג, היא משחקת בצ'מפיון ליג ואיתה באופן תיאורטי בקבוצות המקבילות יש גם ישראליות צבריות ואותן לא מטרטרים כמו שמטרטרים אותה

דניאל סירקיס:  בזה סיימתי בינתיים

עודד פורר: תודה

עודד פורר:  חברת הכנסת מזרסקי

טטיאנה (טניה) מזרסקי: הדוגמאות ששמענו בפתיחה שלך ומה שמביא דניאל זה מצב שפשוט ביזיון למדינת ישראל

טטיאנה (טניה) מזרסקי:  מגיעים לכאן ספורטאים מקצועיים שיכולים לייצג את מדינת ישראל בתחרויות בין-לאומיות וזו תדמיתה החיובית של מדינת ישראל שכולנו שואפים לשפר אותה בעיני הציבור העולמי, אנחנו רואים שבגלל האטימות של הבירוקרטיה, של הפקידים, או הממשלה החדשה, שזו מדיניות מכוונת, אנחנו פשוט מפסידים שוב ושוב

טטיאנה (טניה) מזרסקי:       כשהממשלה הזאת שינתה מדיניות לגבי דרכונים עם דרישה ש-75% במשך השנה הראשונה לאחר העלייה עולה חייב להיות בארץ, זה לא רלוונטי לאנשי אמנות, עסקים וספורטאים בגלל שכדי להישאר ברף של ספורטאי מקצועי צריך להמשיך אימונים ואימונים בחו"ל, זה אי אפשר לעשות בארץ, אין לנו מסגרות מתאימות

טטיאנה (טניה) מזרסקי:  נכון שבתקנות החדשות של משרד הפנים יש הערה שיש מקרים חריגים ובמקרים חריגים יש לפנות לשר הפנים, אבל שר הפנים חודשים לא מטפל בפניות האלה, זה תוקע את כל התהליכים, אז זה לא הופך לחריג, זה הופך לכשל וצריך לתקן את זה

טטיאנה (טניה) מזרסקי:      בנוסף לכך אני אוסיף, התהליך של הגעת ספורטאים, אני נכנסתי לאתר של משרד הקליטה, אני רואה מה הדרישה כדי להכיר בספורטאי כמקצועי, הוא צריך להיות חבר באיגוד ספורט מוכר בארץ, ואז הוא צריך לקבל אישור חתימה של מינהל הספורט במשרד התרבות והספורט ורק אז הוא מקבל את ההכרה ואת כל הזכויות שלו והתמיכה ממשרד הקליטה

טטיאנה (טניה) מזרסקי:  איך עולה חדש שלא מכיר אף אחד, מישהו מלווה אותו? האם מלווי קליטה ברשויות מקומיות מכירים איך להפנות ואיך לעזור, האם זה מיושם בפועל? אם לא יהיו מתנדבים כאלה כמו דניאל אני לא יודעת אם הספורטאים יוכלו להיקלט בקלות ובמהירות כי הזמן רץ, הם לא יכולים להפסיד ולהפסיק את האימונים

עודד פורר: ברור

עודד פורר:  חבר הכנסת בליאק

ולדימיר בליאק: תודה

ולדימיר בליאק:  בוקר טוב לכולם

ולדימיר בליאק:  אני באמת לפעמים נשאר חסר מילים, אני לא מבין למה זה קורה, לא מבין למה לא פותרים את זה

ולדימיר בליאק:  מכיוון שאני קצת, אפשר להגיד שאני מבין בספורט ועוקב והכול ואני יודע מה המצב של הספורט בישראל, אנחנו צריכים לחבק פה כל ספורטאי שמגיע, בטח ספורטאי ברמה גבוהה, ולתת לו את כל התנאים

ולדימיר בליאק:       לדוגמה קבוצות הכדורסל בליגת העל מלאות במתאזרחים שאין להם שום זיקה לישראל והם מקבלים את כל המעמד ואת כל התנאים, וכאן הקשיים הבירוקרטיים, זה פשוט מקומם

ולדימיר בליאק:  אני בטוח שאפשר לפתור את זה אם רק רוצים לפתור את זה ויחסית בקלות

ולדימיר בליאק:       ואגב, אולי זה לא קשור, אבל זה כן קשור, אני בדיוק עובר על התקציב הנוסף לשנת 2024 לתקציב משרד התרבות והספורט, יש פה קיצוץ של 268 מיליון שקלים מהתקציב שהוא גם, איך אני אגיד את זה? הוא לא גדול מאוד

ולדימיר בליאק:  וזה גם הסיפור, זה היחס לתרבות והספורט במדינת ישראל והיחס הזה חייב להשתנות

עודד פורר: רשות האוכלוסין

שלומית אבינח: אתה רוצה את חנן לפני הרשות?      

עודד פורר: אתה רוצה להגיד משהו?    

חנן דנציגר: אני קודם כל חייב לציין את שיתוף הפעולה הטוב שיש עם משרד הפנים, רשות האוכלוסין, הם נעתרים באמת לכל בקשה

חנן דנציגר:  אנחנו צמאים לאותה תשובה מיידית, דניאל הציג, אבל אנחנו רוצים שהתהליך הזה יזורז ככל שניתן כדי שנוכל לאשר את הספורטאים

חנן דנציגר:  ציינת חמישה, אבל יש לא מעט בקנה

חנן דנציגר:  כן חשוב להגיד שיש לנו מעל 35 ספורטאים עולים שנתמכים על ידינו, נתמכים על ידי משרד הקליטה, מקבלים מלגה די משמעותית

עודד פורר: כמה?      

חנן דנציגר: 5,000 שקל

חנן דנציגר:  34 או 35 יש לנו נכון להיום

חנן דנציגר:  בנושא של הפקת דרכון בהחלט אנחנו זקוקים לקידום הנושא

נטלי אור חן: בוקר טוב לכולם

נטלי אור חן:  ראשית אני שמחה שחנן דיבר שנייה לפניי ודיבר על שיתוף הפעולה המאוד טוב שאנחנו מקיימים בין שני המשרדים

נטלי אור חן:  עוד מתקופת הקורונה אנחנו מאוד ראינו בראש מעייננו את העזרה לספורטאים ובכלל לכל הקבוצות שנכנסו פה לשחק

עודד פורר: בתקופת הקורונה לא הייתה בעיה של דרכונים, למיטב הבנתי, כי לא הייתה בעיה להוציא דרכון

נטלי אור חן: לא, אני דיברתי על שיתוף פעולה כללי, לא על הדרכונים

נטלי אור חן:  כפי שאתם מכירים, יש את חוק הדרכונים, חוק הדרכונים שונה ביולי 2023 כך שלא יונפק דרכון למי שעלה בשנה הראשונה עד אשר הוא יוכיח השתקעות ועל פי החלטת ממשלה שניתנה בשנת 2004, החלטה שמספרה 2422, זה מאפשר לשר הפנים להחריג למי הוא רשאי לתת דרכון, כשכמובן אחד הסעיפים זה למי שנותן תועלת משמעותית בתחום הספורט, המדע והאמנות

נטלי אור חן:  אני חייבת להגיד שהפרוצדורה לא השתנה

נטלי אור חן:  מה שדניאל הציג פה, אין איזה שינוי שהוא מהותי

נטלי אור חן:       מה שקורה מבחינת פרוצדורה, ואני ממש אתמצת אותה בכמה משפטים, זה המלצה של שר התרבות והספורט עוברת לשר הפנים, שר הפנים מעביר את ההמלצה לדרג המקצועי והדרג המקצועי עושה שני דברים, מעביר המלצה של גורם ייעוץ משפטי ומבקש המלצה של משטרת ישראל, גורמי ביטחון

נטלי אור חן:  ברגע שיש לנו את זה אנחנו מעבירים חזרה לשר והשר, עוד לא ראיתי מקרים שהוא לא אישר

נטלי אור חן:       הפרוצדורה בדרך כלל לוקחת בין שבוע לשבועיים, אנחנו משתדלים לעשות את זה כמה שיותר מהר בטווחים מאוד קצרים כך שאין חלילה כוונה לעכב או לעשות איזה שהוא רע למישהו

נטלי אור חן:  כפי שדניאל ציין, גם פה וגם במכתבו שהוא שלח לרשות האוכלוסין

נטלי אור חן:  מבין המקרים שהוא העלה פה חשוב לי גם לציין ששלושה מקרים כבר אושרו וכבר נשלחו גם אישורים ללשכות וגם אישורים לקונסוליות, כי יש שניים מהשחקנים שנמצאים בשיקגו

עודד פורר: אחרי שגם אני הייתי צריך לדבר עם השר, גם עם יועץ השר וגם מנהלת הוועדה הייתה צריכה לדבר

נטלי אור חן: אני רוצה רק להגיד, ברשותך, שהיה פה עיכוב קל בהמלצת גורמי הביטחון

נטלי אור חן:  אנחנו ניסינו, יצרנו כמה פעמים קשר איתם, בדרך כלל אין לנו הרבה עיכובים

נטלי אור חן:  אני יכולה להגיד לך כמישהי שמטפלת כמעט תשע שנים - - -     

עודד פורר: בשביל מה אתם צריכים המלצת גורמי ביטחון?      

נטלי אור חן: כי זה החוק

עודד פורר: איפה כתוב בחוק? את יכולה להפנות אותי לסעיף בחוק שאומר שצריך המלצת גורמי ביטחון?      

נטלי אור חן: בהחלטת הממשלה

עודד פורר: זה נוהל, זה לא חוק

נטלי אור חן: בהחלטת הממשלה שר הפנים רשאי להחליט, וכן אנחנו צריכים לדעת אם חלילה יש איזה שהוא - - -      

עודד פורר: זאת אומרת כל עולה הוא חשוד?      

דרורה עזריאל: לא, בהחלטת ממשלה 2422 - - -     

עודד פורר: בסדר, החלטות ממשלה אפשר לשנות

עודד פורר:  אם יבוא הדרג המקצועי לשר הפנים, ויגיד לו שהבירוקרטיה של האירוע הזה א' היא מעמיסה על רשות האוכלוסין; ב', פוגעת במבקשי הדרכון ובעולים

עודד פורר:  בסוף מדובר באזרחי ישראל, חבר'ה, אנחנו לא מדברים על מישהו ש–, באמת

נטלי אור חן: אנחנו מבינים שמדובר באזרחי ישראל, ואתה צודק לחלוטין, וכמובן אמרנו שאנחנו באמת רואים את הספורט כמשהו שהוא לאומי, אבל אנחנו מדברים פה על עולה ועולה צריך להשתקע ויש פה חוק הדרכונים

נטלי אור חן:  במקרה הספציפי הזה היה איזה שהוא עיכוב קל, אני יכולה להגיד לך שבעשרות מקרים אנחנו מטפלים וחנן יכול להעיד פה, עשרות מקרים עוברים באופן חלק

נטלי אור חן:  קרה פה איזה שהוא מקרה, אנחנו לומדים מכל מקרה, ודניאל, הסכמנו שהוא יכול לפנות אליי באופן אישי

נטלי אור חן:  אין לנו שום כוונה לעכב חלילה

עודד פורר: נטלי, אני לא חושב שיש לכם כוונה לעכב

עודד פורר:  מאז 2017 כמדומני לא הייתם צריכים להתעסק בזה, מיולי 2023 חזרתם להתעסק בזה, אחרי שש שנים שלא התעסקתם בזה, כי באמת שמתי לב שבשש השנים האלה, אגב, זה לא קרה אבל בוצעו עם דרכונים ישראליים באמת היקפי הפשיעה, זה פשוט – התיקון לחוק הוא ביזיון בפני עצמו, אמרתי את זה בוועדה, הוא לא תואם את הנתונים, הוא לא תואם גם את נתוני ההשתקעות, ראינו שאין שינוי באחוזי ההשתקעות של עולים כאן לעומת אחוזי ההשתקעות לפני חוק הדרכונים

עודד פורר:       מטבע הדברים לא כל העולים משתקעים כאן, כי הם לא נקלטים טוב בהכרח, אולי כי לא היו אולפנים במשך שנה וחצי פה במדינת ישראל, זה היה התור, אולי כי לא מוצאים עבודה ואולי מכל מיני סיבות אחרות ועדיין יש להם אזרחות ישראלית ואחוזי ההשתקעות הם זהים

עודד פורר:  מרגע ששיניתם את חוק הדרכונים, בטעות לדעתי ושלא בצדק, תוך פגיעה בזכויות אזרחיות בסיסיות של הרבה מאוד מהאזרחים כאן, לפחות אל תפגעו ביכולת שלהם ואל תהפכו אותם לעבריינים בעל כורחם כשהם באים לעשות את המקצוע שלהם

עודד פורר:       ספורטאים הם ספורטאים מצטיינים, אותו הדין הוא לגבי מי שהוא אמן שיש לו הופעה בחו"ל ואותו הדין הוא לגבי מישהו שהוא בעל עסק והעסק שלו הוא עסק גלובלי

עודד פורר:  כמה אנשים טסים לחו"ל במסגרת העבודה שלהם? זה לא הכול חופשה ביוון, בסוף אלה אנשים שזה אורח החיים הרגיל שלהם

עודד פורר:       מעבר להעמסה שזה יוצר עליכם, החקיקה המטופשת הזאת, זה עכשיו מייצר עוד העמסה על מי? אתם צריכים את משטרת ישראל, אתם צריכים את גורמי הביטחון, את השב"כ

עודד פורר:  על מי? ריבונו של עולם על אזרחים ישראליים עם תעודת זהות ישראלית שחיים כאן שמייצגים את מדינת ישראל או שרוצים להתפרנס

נטלי אור חן: כמו שאמרנו, מדובר בחוק

נטלי אור חן:  אנחנו הדרג המקצועי, אנחנו עושים את עבודתנו בהתאם לחוק

עודד פורר: נטלי, הבדיקה הביטחונית היא לא בהתאם לחוק, היא בהתאם להחלטת ממשלה

עודד פורר:  החלטת ממשלה היא – רגע, תהיי קשובה אליי, אני רואה שאת נורא רוצה להגיב

נטלי אור חן: לא, לא הגבתי, ראית שלא הגבתי

עודד פורר: אני לא תוקף אתכם עכשיו ואין לי טענות אישיות כלפיכם, אתם עובדים במסגרת הכללים שלכם וזה בסדר, אבל אני גם יודע, בדיוק כמו שגורמים מסוימים בתוך הממשלה דחפו לשנות את חוק הדרכונים היה חוק, מ-2017 היה חוק, היו גורמים שניסו כל הזמן לשנות אותו מתוך הממשלה, שהם לא שרים והם לא חברי כנסת, באותה מידה אתם יכולים לבוא עם המלצה מקצועית שאומרת שיש כאן בירוקרטיה מיותרת

עודד פורר:  ברור לחלוטין שיש כאן בירוקרטיה מיותרת, אגב שמעמיסה גם עליכם, אתם עמוסים עם משימות עד לפה, אתם לא עומדים במשימות הרגילות שלכם, לקבוע תור להוציא תעודת זהות חדשה, נותנים לך תור במקרה הטוב לעוד ארבעה חודשים

עודד פורר:  אני מדבר על אזרח ישראל

נטלי אור חן: אני חולקת על זה

עודד פורר: את חולקת עליי

עודד פורר:  אני ניסיתי לקבוע תור לבת שלי שצריכה לקבל תעודת זהות כי היא הגיעה לגיל 16, קיבלתי תור לחודש יוני

עודד פורר:  זה המצב

עודד פורר:  אל תגידי לי שאין לכם עומס כי אם אין לכם עומס אז נהדר, ואני רוצה שיהיו תורים בטווח זמן של שבועיים למי שפונה לקבוע תור

עודד פורר:  אבל אנחנו יודעים בדיוק מה קורה בלשכות, אלא אם כן אני אנסה לקבוע בלשכה בקרית שמונה שלדעתי היא סגורה

עודד פורר:  כן, אני רציתי לקבוע תור לבת שלי להוציא תעודת זהות, וקיבלתי תור לחודש יוני ברחובות

עודד פורר:       הבירוקרטיה הזאת מיותרת

עודד פורר:  אתם יכולים לבוא לשר, להגיד לו: תשמע, אדוני השר, החלטת הממשלה הזאת משנת 2004 היא לא רלוונטית, בוא נתקן אותה, בוא נפשט, בוא נעשה את זה יותר פשוט

עודד פורר:  בסדר, אתם לא רוצים לעשות את זה גורף, אבל יש כאן ספורטאים מצטיינים, באים איגודי הספורט, זה לא אנשים שבאים מהחלל, בא איגוד ספורט, בא שר הספורט, בא משרד הספורט

עודד פורר:  אותו דבר אמנים, הם באים ואומרים לך: יש לי הופעה, אני יוצא להופעה, זו העבודה שלי, למה אני צריך עכשיו שיעשו עליי חקירה פלילית בגלל זה? אפשר לתקן את החלטת הממשלה, מתקנים אותן

עודד פורר:  אני בטוח שאם תבואו עם המלצה כזאת לשר הפנים הוא ייעתר להמלצה הזאת

עודד פורר:       אריק קפלן, מנכ"ל התאחדות, נמצא בזום, ביקש גם לדבר

אריק קפלן: בוקר אור

אריק קפלן:  אני רוצה להצטרף לדברים שנאמרו ולחזק אותם, הבעיה היא לא רק תחרויות אלא גם לימודים בחו"ל

אריק קפלן:  הספורטאים המצטיינים שלנו טסים לעתים ללמוד בחו"ל, אם זה במסגרת קולג'ים ובמסגרת דברים אחרים, בעיקר בארה"ב אבל לא רק, ואז הם גם לא נמצאים בארץ

אריק קפלן:  הם מייצגים את המדינה בנבחרות ישראל השונות בכל העולם, אבל לומדים בחו"ל

אריק קפלן:  אז יש לנו בדיוק את אותה בעיה, שלא רק שהם נוסעים ל- - -     

עודד פורר: תהיו קשובים, בבקשה

עודד פורר:  זה חשוב, הוא מעלה פה סוגיה נכונה לגבי הלימודים בחו"ל

אריק קפלן: אני יכול להגיד שלנו יש למשל בעיות בדיוק כאלה, שחבר'ה עולים לארץ ולומדים במקביל בקולג' בארה"ב ויש לנו בעיה קשה לקבל דרכון למרות שהם יהודים ויהודיות, מייצגים את המדינה, כל מה שאנחנו מייחלים שיקרה במדינה שלנו, אבל פשוט נתקלים בקיר אטום מהבחינה הזאת וחבל

חנן דנציגר: אני חושב שאריק מדבר על 90/180, על ספורטאים שנמצאים מעל 90 יום או מעל 180 יום ולא תמיד יש להם ויזות

חנן דנציגר:  זה חלק מהסוגייה

חנן דנציגר:  לספורטאי שלומד בחו"ל יש דרכון, הוא מקבל ויזה כשהוא מעל 180, זה שני דברים שונים

עודד פורר: לא הבנתי

חנן דנציגר: יש חוק שאומר שאם אתה מעל 90 יום, יש מדינות מסוימות באיחוד האירופאי שאם אתה מעל 90 יום או מעל 180 יום אתה צריך שיהיה לך אישור לנושא הזה

עודד פורר: לא, זה ברור, במדינה עצמה, אני מדבר לגבי הדרכון הישראלי

עודד פורר:  אין אפשרות לאותו ספורטאי, כדורסלן שנמצא בקולג' בארה"ב ויכול להיות שהוא יכול להשתתף בנבחרת ישראל

חנן דנציגר: אין בעיה עם זה

עודד פורר: יש לו דרכון ישראלי?      

חנן דנציגר: כן, עם זה אין בעיה

אריק קפלן: לא, הבעיה שמראש לא עשו להם דרכון

דניאל סירקיס: לא, הוא לא מקבל דרכון

דניאל סירקיס:  אין היום דרכונים, לא מקבלים היום דרכונים

חנן דנציגר: אם הוא ישראלי - - -      

אריק קפלן: הם לא מקבלים דרכון, לא ייתנו להם דרכון

דניאל סירקיס: השנה צריכים לעשות את הבייסבול והסופטבול קריטריון לאולימפיאדה, כי האולימפיאדה הבאה ב-2028, אנחנו מקווים להיות כמו בטוקיו עם נבחרת אולימפית

דניאל סירקיס:  בלי דרכונים לשחקני הבייסבול והסופטבול לא נוכל לייצג

עודד פורר: ברור

עודד פורר:  מישהו רוצה להוסיף משהו לעניין הזה?      

אריק קפלן: רק עוד מילה אחת

אריק קפלן:  אפרופו, אנחנו מדברים בנושא הזה, אז אני גם יכול לומר שיש לנו בעיה קשה עם חבר'ה שהתחתנו ונמצאים כבר שנתיים בארץ עם דרכון רוסי שהם מייצגים את המדינה, ועוד פעם, דורשים מהם דרישות להיות פה לפעמים שלוש או ארבע שנים, למרות שהם נשואים, גרים בארץ, מייצגים את המדינה והם לא מקבלים דרכון ישראלי והם תקועים עם דרכון רוסי

אריק קפלן:  מילא אם אתה עם דרכון אחר, הבעיה שהם תקועים עם דרכון רוסי והם לא יכולים לייצג אותנו, כי יש מדינות שלא מכניסות אותם

עודד פורר: זאת אומרת, בואו נגיד לספורטאי: מרגע זה שלוש שנים אתה לא תשתתף בתחרויות בחו"ל, אתה לא יכול לצאת למחנות אימונים בחו"ל ואחר כך אולי תוכל לייצג את מדינת ישראל

אריק קפלן: למרות שאתה נשוי לישראלית, אתה גר כבר בארץ, יכול להיות שגם גרת לפני כן בארץ, מייצג את המדינה כבר כמה שנים טובות, אבל אתה לא תקבל דרכון שלנו

נטלי אור חן: אתה רוצה שאני אענה על זה? אני במקרה מחזיקה פה דוח ועדה שמייעצת לשר הפנים לקביעת אמות מידה לעניין של ספורטאים זרים

נטלי אור חן:  הוועדה התכנסה במשך חצי השנה האחרונה - - -     

עודד פורר: הוא לא מדבר על ספורטאים זרים

נטלי אור חן: לא, הוא דיבר במקרה האחרון על ספורטאים זרים

עודד פורר: לא, הוא דיבר על ספורטאים ישראלים

נטלי אור חן: כאלה שהם זרים, הם נשואים לאזרחים ישראלים, הם לא אזרחים

חנן דנציגר: זה בדרך כלל רקדנים - - -     

אריק קפלן: בדיוק, מדובר על רקדנים בעיקר

חנן דנציגר: מדובר על רקדנים כשהרקדנית היא ישראלית והרקדן הוא לא יהודי והוא תושב מדינה אחרת והם - - -      

אריק קפלן: הם התחתנו, הם נשואים, הוא גר בארץ

נטלי אור חן: הם עדיין לא אזרחי מדינת ישראל

אריק קפלן: הם עם תעודת זהות כבר

אריק קפלן:  הוא עם תעודת זהות ישראלית, לפעמים עם דרכון מעבר, אבל זה לא תופס לתחרות

עודד פורר: אתה מדבר על אזרחים ישראלים או אנשים שהם תושבים ישראלים?      

אריק קפלן: הם עם תעודת זהות

נטלי אור חן: זה תושב ארעי

עודד פורר: זה לא בתחום עיסוקנו

דניאל סירקיס: מה שאני רציתי לציין, כשעכשיו אנחנו הולכים להנפיק דרכון לארבעה האלה שאני מטפל בהם אתם נותנים לי דרכון לשנה, אז מה, בשנה הבאה אני חוזר על הפרוצדורה? כל שנה לחזור על הפרוצדורה?      

נטלי אור חן: לא

נטלי אור חן:  אחרי שנה, ככל שיש המלצה משר התרבות והספורט רשאי שר הפנים להנחות על שלוש שנים

דניאל סירקיס: אבל שחקנית כדור המים, זה דרכון שלישי שלה

נטלי אור חן: אבל זה הדרכון השלישי שלה – עוד פעם, אנחנו לא מדברים על מקרים ספציפיים או לא אומרים שם, אבל צריך לראות מתי היא קיבלה את זה, אם זה לפני שתוקן החוק, או אחרי

דניאל סירקיס: לפני, היא התאזרחה לפני שנתיים

נטלי אור חן: זה משנה, כי לא הייתה לה השתקעות

עודד פורר: אתם מייצרים לעצמכם - - -      

נטלי אור חן: זה מקרה שהוא פרטני, אני יכולה לרשום לך בדיוק את ה- - -      

עודד פורר: אני חוזר ואומר, הסיפור הזה של ההשתקעות לגבי אנשים רוב הפעילות שלהם היא לא בישראל, הפעילות השוטפת שלהם, הם מתחרים בתחרויות בחו"ל

עודד פורר:  אני אגיד לכם יותר מזה, היום קבוצות כדורגל ישראליות שמשחקות באירופה, גם את משחקי הבית שלהם הן מקיימות באירופה, אז גם את הימים שאותו ספורטאי אולי יכול היה להיות כאן, הוא כבר עושה את משחקי הבית שלו שם כי כבר ארבעה חודשים לא עושים כאן משחקי בית בתוך מדינת ישראל

עודד פורר:       הבדיקה הזאת של ההשתקעות פשוט לא רלוונטית לגופים האלה ולכן חייבים להחריג גם ספורטאים, גם אמנים ובעיניי אתם צריכים לעשות גם מסלול לאנשי עסקים שבאים ואומרים לכם: חברים, יש לנו עסק בחו"ל, אני חי כאן, הילדים שלי כאן, המשפחה שלי, אני חי כאן, אני לא יכול להיות פה 75% מהשנה אלא אם כן אתם רוצים שאני אפסיק לעבוד בעבודה שלי

נטלי אור חן: אתה צודק ולשם כך לפני 20 שנה דיברו על החלטת ממשלה שמחריגה כמה וכמה נושאים

עודד פורר: אבל היא לא רלוונטית, אתם רואים שהיא לא רלוונטית

נטלי אור חן: אנחנו נקבל את הפרוטוקול, נעשה חשיבה, נעלה למנכ"ל

עודד פורר: מישהו רוצה להוסיף משהו לפני שאני מסכם? בבקשה, דוריס

דוריס קריאף: אני רק רוצה לציין שבשביל רצף של תשלומי סל קליטה בזמן שהספורטאי או האמן יוצא לחו"ל אנחנו מאשרים על סמך אישור ומכבדים את האישור של ההתאחדות או של האיגוד ואני חושבת שהבדיקה הביטחונית היא מיותרת מכיוון שאלה עולים טריים שעברו והמציאו תעודת יושר, נטלי

נטלי אור חן: אני רוצה לענות לך על זה

נטלי אור חן:  אתם נתפסתם פה על הבדיקה הביטחונית, אבל אלה דברים שלוקחים יום, זה עובר בממשקים, בדרך כלל אין עם זה איזה שהיא בעיה

נטלי אור חן:  פשוט כאן הייתה איזה שהיא בעיה עם השחקנים של דניאל, אבל בדרך כלל אין בעיה, זה משהו שעובר בממשקים

עודד פורר: אני לא מצליח להבין למה ספורטאית ישראלית כבר בפעם השלישית צריכה לעבור את התהליך הזה

עודד פורר:  לא תצליחי להסביר לי את זה

נטלי אור חן: אין לי מה להסביר, זה רשום בהחלטת ממשלה שכל המלצה לדרכון למי שלא משתקע חייב גורמי ביטחון

נטלי אור חן:  דיברנו על זה, אמרנו שנקבל את זה, נעשה חשיבה עם המנכ"ל, אם צריך להעלות לשר הפנים נעלה לשר הפנים

עודד פורר: אני רוצה לסכם את הדיון

עודד פורר:  אני מבקש מרשות האוכלוסין וההגירה לגבש נוהל חדש והמלצה להחלטת ממשלה מתוקנת שתייתר את הצורך ותפשט אותו לגבי ספורטאים, אמנים ואנשי עסקים עולים חדשים, שעיקר עיסוקם הוא לא בישראל

עודד פורר:  כעיסוק, אני מדבר מבחינת הפעילות שלהם, הם מחייבים התייחסות אחרת

עודד פורר:  אנחנו נקיים פה דיון מעקב בעוד שבועיים בערך, אתם תקבלו זימן מסודר

יוליה מלינובסקי: אדוני היושב ראש, הערה קטנה

יוליה מלינובסקי:  עכשיו היה מקרה עם קבוצת מוזיקאים, בי-2, שנעצרו בחו"ל, ישראלים

יוליה מלינובסקי:  עיקר העיסוק שלהם זה הופעות

עודד פורר: אתן מכירות את המקרה?      

נטלי אור חן: אני לא יודעת

עודד פורר: זה פורסם באמצעי התקשורת, להקה מאוד מפורסמת של זמרים שהם יוצאי ברית המועצות לשעבר, חלק מהלהקה הם ישראלים והם נוסעים בכל העולם להופעות

עודד פורר:  בתאילנד הם נעצרו, לא בגלל הדרכון הישראלי; לבקשת רוסיה, שהם הרי מתנגדים לשלטון ב- - -     

יוליה מלינובסקי: עזוב, לא חשוב, לבקשת רוסיה עצרו אותם ודרשו להסגיר אותם לרוסיה

יוליה מלינובסקי:  אנחנו התערבנו כמדינה ובסוף החזרנו אותם לפה, אבל זה העיסוק שלהם, הם לא יכולים להשתקע, זאת אומרת העיסוק של אותם אנשים זה לנסוע להופעות בכל העולם

יוליה מלינובסקי:  ואגב, למה הייתה שם בעיה? הם לא השתמשו בדרכון הישראלי, או שאין להם או ש- - -     

עודד פורר: אין להם

יוליה מלינובסקי: בדיוק

יוליה מלינובסקי:  והם נכנסו לתאילנד עם הדרכון הרוסי וזה נתן לרוסים את האופציה לדרוש את הסגרתם

יוליה מלינובסקי:  למה אין להם דרכון ישראלי? בגלל הסיבות שאת פירטת קודם, כי הם לא השתקעו בארץ, כי הם לא יכולים להשתקע בארץ כי ספורטאים, מוזיקאים, אנשי עסקים, הם נוסעים בכל העולם

עודד פורר: אגב, הספורטאים ביקשו את הדרכון עכשיו

עודד פורר:  חלקם לא נמצאים בישראל כרגע כי הם בתחרות בחו"ל עם הדרכון הזר שלהם

דניאל סירקיס: חלק היו בישראל, אחת הייתה בישראל ו- - -      

עודד פורר: זה פשוט אבסורד, אנחנו מייצרים אבסורד, אזרחים ישראלים שהולכים להתחרות בשם ישראל

יוליה מלינובסקי: בוא נגיד ככה, הלהקה הזאת, אם הם היו נכנסים לתאילנד עם הדרכון הישראלי שאין להם, בגלל שהם לא השתקעו בארץ –      

עודד פורר: הם לא היו צריכים אותנו

נטלי אור חן: - - - ויזה על תעודת המעבר שלהם

יוליה מלינובסקי: איזה ויזה, איזה תעודת מעבר, הם השתמשו בדרכון הרוסי כי אין להם ברירה, כי אנחנו לא נותנים להם דרכון כי הם לא השתקעו בארץ כי אין מספיק ימים

יוליה מלינובסקי:  העולם השתנה, נטלי, את זה צריך להבין

עודד פורר: תודה, חברת הכנסת מלינובסקי

דניאל סירקיס: למנכ"ל איגוד המים, עמית, אפשר לתת להגיד משהו? הוא בזום

דניאל סירקיס:  והגב' מאיגוד השחייה

עודד פורר: אבל הבעיה ברורה

עודד פורר:  אם זה רק משהו שלא דיברנו עליו

עודד פורר:  אם לספר עוד סיפור כזה –      

דניאל סירקיס: לא סיפור, לכל אחד יש משפט ספציפי

עמית אבנר: לא, אין איזה משהו ספציפי

עמית אבנר:  רוצה לחזק אתכם על קיום הדיון ועל מציאת פתרון לסיטואציה הזאת

עדי סגל: שלום

עדי סגל:  אני מאוד מודה על הדיון והדברים של חבר הכנסת פורר, הם בדיוק במטרה

עדי סגל:  אני רק אציין משהו אחד, שתבינו, לגבי שחיינית שמתאמנת בארה"ב כרגע גם, כי אי אפשר להגיע לארץ וזה פחות בטוח פה, אנחנו פספסנו שליחים אולימפיים כי הקריטריון היה לעשות את השליחים בקטאר, היא שחיינית שהולכת לנסוע לאולימפיאדה עם שליחים מסוימים ופספסנו עוד רביעיית בנות כי לא אישרו לה להוציא דרכון בארה"ב, אמרו לה שתבוא לישראל

עדי סגל:  הבחורה נמצאת במחנה גובה באיזה הרים בקולורדו, אומרים לה שתבוא לישראל להוציא דרכון לכמה ימים, היא לא יכולה לעשות את זה

עדי סגל:  בגלל שלא הוצאנו לה דרכון ישראלי בזמן, לא חידשנו, היה לה כבר שנה, היא אזרחית ישראלית, אנחנו פספסנו שליחים של נשים באולימפיאדה בשחייה בגלל הסיפור הזה

עדי סגל:       הספורטאים הגדולים האלה לא יכולים להיות 80% בשנה בישראל, במיוחד לא בשנה כזאת

עדי סגל:  הבירוקרטיה היא מטורפת, לתת דרכון לשנה ואז שוב דרכון לשנה, אנחנו כל הזמן רודפים אחרי הדרכונים האלה במקום לתת לספורטאים האלה להתאמן

עדי סגל:  אנחנו כן פספסנו כרגע את השליחים לאולימפיאדה, שליחים מסוים של בנות, בגלל הסיפור הזה

עדי סגל:  אז שתהיו מודעים, אני מאוד מקווה שהדבר הזה ישתנה ויקל על כולנו

עודד פורר: אם לא תעשו פה שינוי, בבירוקרטיה לפחות, פשוט מדינת ישראל מפסידה

יוליה מלינובסקי: חבל

עודד פורר: אפשר להשקיע מאות מיליונים במשרד הספורט כדי שיהיו לנו ספורטאים אולימפיים ואז הם לא יכולים להירשם לתחרות כי אין להם דרכון

עודד פורר:       אני מבקש בעוד שבועיים, אני מקווה שיהיה פה איזה שהוא כיוון אחר, בעיניי הפתרון הנכון ביותר הוא חוק הדרכונים כפי שהיה עד יולי 2023, אנחנו ננסה לתקן אותו בחזרה, החוק שחוקק בעיניי מפלה, פוגע ולא מחובר למציאות, אבל גם בתוך מסגרת החוק אפשר להקל בבירוקרטיה, וזאת הבקשה שלי אליכם

יוליה מלינובסקי: יש להם סמכות

עודד פורר: תודה רבה, הישיבה נעולה